DA Den Europæiske Unions Tidende CE 65/99

(2004/C 65 E/112)

SKRIFTLIG FORESPØRGSEL E-1880/03

af Christopher Huhne (ELDR) til Kommissionen

(6. juni 2003)

Om: Kapitalstrømme mellem eurolandene

Kan Kommissionen i tilslutning til svaret på skriftlig forespørgsel E-1134/01 (1) undersøge omfanget af bruttokapitalbevægelserne (ikke nettokapitalbevægelserne) mellem eurolandene siden indførelsen af euroen i forhold til tidligere og oplyse, hvorvidt der har været en stigning i disse kapitalstrømme og i bekræftende fald hvor stor stigningen har været?

Svar afgivet på Kommissionens vegne af Pedro Solbes Mira

(14. juli 2003)

Stigninger i kapitalbevægelserne på tværs af grænserne kan bidrage positivt til en forøget økonomisk vækst og effektivitet. Indførelsen af den fælles mønt har ikke blot fjernet kursrisiciene for kapitalbevægelser inden for euroområdet, men har ligeledes stimuleret oprettelsen af et fælles kapitalmarked i euroområdet. Begge disse resultater har gjort kapitalbevægelser på tværs af grænserne lettere inden for euroområdet, og det kan således formodes, at euroen har haft en positiv indvirkning på kapitalbevægelsernes omfang. Samtidig gør en række andre afgørende faktorer sig imidlertid gældende, når det drejer sig om kapitalbevægelser, og det er tilsyneladende meget vanskeligt, hvis ikke helt umuligt, at bestemme euroens indvirkning på kapitalbevægelserne ved at analysere tidsrækker for kapitalbevægelser. For eksempel har den vellykkede konvergens af de langfristede rentesatser i økonomierne i euroområdet mindsket investorernes incitament til at sprede deres investeringer på statsobligationer, der er udstedt af forskellige økonomier i euroområdet (ved udgangen af 2002 var afkastforskellen mellem tyske statsobligationer med 10-års løbetid og tilsvarende aktiver i andre økonomier i euroområdet faldet til mindre end 20 basispoint).

En anden hindring er den forholdsvis utilfredsstillende tilgængelighed af oplysninger. Der er ikke nogen enkelt database, som indeholder fuldstændige og rettidige oplysninger om alle deltagerlandene. Observationerne stammer for oftest fra de oplysninger om direkte udenlandske investeringer (DUI), som Eurostat modtager og offentliggør, og fra betalingsbalanceoplysninger, navnlig kapitalposter, der offentliggøres af de nationale institutioner (f.eks. de nationale centralbanker).

Oplysningerne om direkte udenlandske investeringer er tilgængelige for de fleste lande i euro-området indtil 2001 fra Eurostats NewCronos-database, men for nogle lande er kun oplysninger om egenkapital og investeringsoplysninger om »anden kapital« (lån mellem moderselskabet og søsterselskaber) tilgængelig (dvs. at oplysninger om reinvesteret overskud i nogle medlemsstater ikke er tilgængelige). De nedenstående sammenligninger henviser til de direkte udenlandske investeringsstrømme, for så vidt angår egenkapital. Det skal bemærkes, at den store virkning af enkeltstående transaktioner (f.eks. fusioner og overtagelser af telekommunikationsvirksomheder på tværs af grænserne i 2000) på medlemsstatsplan i et vist omfang hindrer en fortolkning af disse oplysninger. Hvis man ikke desto mindre sammenligner DUI-egen-kapitalbevægelserne mellem enkelte medlemsstater og det øvrige euroområde, synliggøres nogle forskelle mellem de år, der lå forud for euroens indførelse, og årene efter euroens indførelse.

De kvalitative forskelle mellem de sidste tre år i den anden fase (1996-1998) og de første tre år i den tredje fase (1999-2001) kunne tyde på, at kapitalbevægelserne til en vis grad var blevet forøget. I alle de lande, der har indberettet oplysninger, er omfanget af de direkte udenlandske investeringer i udlandet (dvs. i andre eurolande) blevet forøget, mens omfanget af de direkte investeringer, som andre eurolande har foretaget i alle landene, undtagen Nederlandene og Finland, ligeledes er steget. Der træder et mere utydeligt billede frem, hvis man sammenligner de enkelte år.

Ændringer i DUI-bevægelser inden for euroområdet (1996-2001) (2)

DUI udland, egenkapital (til andre eurolande) DUI indland, egenkapital (fra eurolandene) 1999-2001 i forhold til 1996-1998 2001 i forhold til 1996 2001 i forhold til 2000 1999-2001 i forhold til 1996-1998 2001 i forhold til 1996 2001 i forhold til 2000 B-L + + - + + + D + . . + + - GR . . + . . + Ε + + - + + + F + + + + + - IRL (3) + . + + . - I (4) + + + + + + NL + - - - - - Α + - - + - - Ρ + + + + + - FI + + - - - +

Stigningerne i egenkapitalbevægelser mellem eurolandene i treårs-perioden før og efter indførelsen af den fælles mønt skal ses i lyset af den kraftige stigning i antallet af fusioner og overtagelser i verden i 1999 og 2000, der f.eks. er dokumenteret i de rapporter om direkte investeringer, som udarbejdes af De Forenede Nationers Konference om Handel og Udvikling (UNCTAD). Det kunne tænkes at være forhastet at forbinde stigningen i kapitalbevægelserne i 1999 og 2000 med virkningerne af indførelsen af den fælles mønt. Der skal tages højde for, at der skal tændes de samme advarselslamper i forbindelse med fortolkningen af data vedrørende det kraftige fald i verdens direkte udenlandske investeringer i 2001 (der udgør mere end 50 %. Alle data er anført i parenteser i henhold til UNCTAD) og 2002 (omkring 27 %). Faldet i direkte udenlandske investeringer i eurolandene i 2002 (-16 %) har været meget mindre end f.eks. i De Forenede Staters (USA) økonomi (-75 %) og i Det Forenede Kongerige (-67 %), men det forekommer vanskeligt at sammenkæde denne forskel med den fælles mønt, da andre faktorer (f.eks. regnskabsskandalerne i USA) ligeledes har bidraget til disse tal.

For så vidt angår kapitalposter, foreligger der udtalelser om forskellen mellem udviklingen i eurolande på den ene side og enkelte medlemsstater og den øvrige verden på den anden side:

— Med hensyn til Tyskland udarbejder Deutsche Bundesbank regelmæssigt rapporter om de tyske kapitalbevægelsers oprindelse og destination (f.eks. Bundesbank, International Capital Links, maj 2002), og banken giver ved hjælp af en offentligt tilgængelig online-database adgang til en lang række oplysninger. I henhold til oplysningerne fra Deutsche Bundesbank blev kapitaleksporten (omfanget) fra Tyskland til de øvrige eurolande mere end fordoblet i 2002 (fra 72 mia. EUR i 2001 til 160 mia. i 2002), mens Tysklands samlede kapitaleksport til alle lande faldt i 2002 (fra 282 mia. EUR i 2001 til 256 mia. EUR i 2002). De årlige stigninger kan imidlertid påvirkes kraftigt af store enkelttransaktioner, hvilket nødvendiggør udarbejdelsen af sammenligninger på grundlag af perioder bestående af flere år. Kapitalbevægelserne ud af landet til eurolande blev i perioden 1999 til 2002 (årligt gennemsnit på 65 mia. EUR) mere end fordoblet, hvis man sammenligner med kapitalbevægelserne fra 1995 til 1998 (årligt gennemsnit på 142 mia. EUR). Mønstret i udviklingen i kapitalbevægelserne ind i landet fra andre eurolande er anderledes (overhovedet ingen stigning), og en grundigere analyse af komponenterne (væsentlige ændringer i den relative betydning af direkte og portfolioinvesteringer i løbet af årene), begrunder behovet for at udvise forsigtighed i forbindelse med fortolkningen af data.

— Med hensyn til Nederlandene offentliggør den nederlandske centralbank data om regionale elementer i de direkte investeringsstrømme. For så vidt angår de direkte investeringer, har tilstrømningen af investeringer fra eurolande været højere i hvert af de første år efter euroens indførelse end i noget år før 1999. Med hensyn til gennemsnittet over fire år er tilstrømningen steget fra 5,2 mia. EUR (1995-1998) til 19,3 mia. EUR (1999-2003). I samme periode er den gennemsnitlige andel af direkte udenlandske investeringer fra eurolandene i den samlede tilstrømning steget fra 39 % til 43 %. Der er blevet registreret en tilsvarende stigning i de nederlandske direkte udenlandske investeringer i andre eurolande. Det niveau for udstrømning, der er blevet registreret i alle årene efter euroens indførelse, er ikke tidligere set. Den årlige gennemsnitlige udstrømning steg fra 8 mia. EUR (1995-1998) til 24 mia. EUR (1999-2002), mens den andel, som de direkte investeringer i eurolande udgjorde i Nederlandenes samlede udstrømning, steg fra 35 % (1995-1998) til 44 % (1999-2002).

(1) EFT C 261 Ε af 18.9.2001, s. 228.

(2) Sammenligningen er baseret på periodegennemsnit, hvor dette har været påkrævet. I tilfælde af manglende data er de forhåndenværende data blevet anvendt i beregningen.

(3) Direkte investeringer i alt.

(4) Egenkapital og anden kapital.